**SREDNJA ŠOLA ZAGORJE**

**Cesta zmage 5**

**1410 Zagorje ob Savi**



**POROČILO O DELU KOMISIJE ZA KAKOVOST NA SREDNJI ŠOLI ZAGORJE**

**ŠOLSKO LETO 2022/2023**

Zagorje ob Savi, junij 2023

Kakovostno vzgojno-izobraževalno delo, ki se odziva na potrebe družbe in gospodarstva ter gre v korak s časom je v šolskem letu 2021/2022 na osnovi 16. člena Zakona o poklicnem in strokovnem izobraževanju (Uradni list RS, št. 79/2006) spremljala 9-članska komisija v sestavi:

* Nataša Stražišnik, predsednica, predstavnica strokovnih delavcev šole,
* mag. Barbi Klun, članica, predstavnica strokovnih delavcev šole,
* mag. Maruša Kolar, članica, predstavnica strokovnih delavcev šole,
* Marija Urbančič Suhadolnik, članica, predstavnica strokovnih delavcev šole,
* Anamarija Berdelak Potočnik, članica, predstavnica strokovnih delavcev šole,
* Živa Pirnar, članica, svetovalna delavka,
* Lojze Čop, član, predstavnik delodajalcev,
* Polona Koren, članica, predstavnica staršev,
* Leris Dorić, član, predstavnik dijakov

**REALIZACIJA PREDLOGOV KOMISIJE ZA KAKOVOST IZ ŠOLSKEGA LETA 2021/2022**

Šolsko leto 2022/2023 zaznamuje predvsem dejstvo, da smo se končno lahko spet vrnili v ustaljene tirnice pedagoškega procesa, ki ga ne zaznamujejo več pouk na daljavo, mehurčki in številni proti koronski ukrepi. Opremljeni z novimi znanji in spoznanji smo lahko ohranili vse, kar je bilo dobro, in nadgradili že zastarelo.

Kot prvi cilj tega šolskega leta si je Komisija za kakovost zadala nadaljevanje aktivnosti za izboljšanje standarda kakovosti 2, ki smo ga uvrstili v naš akcijski načrt na podlagi samoevalvacijskega poročila spletnega anketiranja EPoS 2021. Dijakom želimo nuditi varno in spodbudno okolje, kjer se počutijo sprejeti in se zavedajo, da so pomemben člen skupnosti. V današnjem času smo priča tako fizičnemu kot tudi psihičnemu nasilju med mladimi. Nismo mogli mimo fizičnih obračunov med najstniki v Celju, strelskega pohoda najstnika v Beogradu in obračunov naših dijakov na spletu. Nasilni dogodki v nas zbudijo različna čustva in vsak posameznik tudi drugače odreagira. Pri tem veliko vlogo igra pogovor o občutjih in načinih za premagovanje lastne čustvene stiske. Odrasli otrokom služimo kot vzor, po katerem se ravnajo. Empatičen in sočuten odziv lahko vodi iz vznemirjenosti v pomirjenost. Zato je naloga vsakega učitelja, da prisluhne dijaku, včasih prebere tudi med vrsticami in ustrezno ter pravočasno ukrepa ter tako prepreči večjo katastrofo. Za to pa potrebujemo redna izobraževanja, ne samo na specifičnem poklicnem področju, ampak tudi na področju psihologije, informatike, pravic in dolžnosti… .Ne smemo si zatiskati oči, ampak aktivno pristopiti k pereči tematiki. Na Srednji šoli Zagorje omenjene težave mladostnikov in dogodke, ki so sledili, nismo pometli pod preprogo, ampak smo se z zadevo sprotno aktivno spopadali. Naša naloga je vzgoja otrok v kulturi nenasilja, hkrati pa se moramo pravilno in dosledno odzvati na vsak še tako majhen nasilen dogodek. Vlada naj ničelna toleranca. Za to smo odgovorni vsi, ki smo povezani v šolsko skupnost, ne samo zaposleni, ampak tudi dijaki in njihovi starši.

Kot že vsa leta poprej smo veliko delali na preventivi:

* Delavnice v okviru projektnega tedna, 25. – 28.10.2022
* Spletno nasilje in ustrahovanje, Varovanje zasebnosti in uporaba družbenih omrežij (zunanji izvajalec SAFE.SI)
* TEAMBUILDING ali grajenje razreda (zunanji izvajalec MC ZOS)
* 13.11.2022 – Mednarodni dan prijaznosti
* Pogovori in delavnice o pomenu medsebojne prijaznosti v okviru razrednih skupnosti
* 16.11.2022 - Mednarodni dan strpnosti
* Pogovori in delavnice o pomenu strpnosti v okviru razrednih skupnosti
* 5.4.2023 – Dan za spremembe
* Otok X o podnebnih migracijah (zunanji izvajalec Humanitas)
* Ogled čistilne naprave in zbirnega centra (zunanji izvajalec Komunala Zagorje)
* Duševno zdravje mladih (zunanji izvajalec Najdi.se)
* Kdo sem? (pogovor) – pogovor z Denisom Avdićem
* Trgovina z ljudmi (zunanji izvajalec Karitas)
* številne druge delavnice v izvedbi naših profesorjev
* 12.5. – Dan kulture in nenasilja
* Aktivnosti na podlagi iztočnic, ki jih je pripravil Zavod za šolstvo RS

Na razredni uri so dijaki rešili vprašalnik o nasilju, ki ga je pripravila šolska svetovalna služba. Rezultati so bili predstavljeni na pedagoški konferenci in nam bodo služili za prihodnje ukrepe za izboljšanje kulture nenasilja med mladostniki ne samo na naši šoli, ampak na sploh. Zavedamo se, da je reševanje te pereče problematike tek na dolge proge, vendar optimistično in z veliko mere entuziazma načrtujemo razvijanje in negovanje odnosov tudi v prihodnje, saj so primerna komunikacija, empatija, sodelovanje in povezovanje ključ do rešitve.

Kot drugo smo navedli spodbujanje razrednikov k izvajanju tematsko naravnanih razrednih ur, ki naj bi bile na urniku vsaj enkrat mesečno in subtilno prilagojene potrebam posamezne razredne skupnosti. Krepitev povezovalne in pozitivne klime med dijaki je ključnega pomena za razvijanje spoštljivega odnosa med dijaki kot tudi na relaciji zaposleni in dijaki. Odnos, v katerem se dijaki počutijo varne in sprejete, pa vodi tudi k hitrejšemu prepoznavanju težav posameznikov.

Že na začetku šolskega leta je bila na urnik uvrščena razredna ura, ki so jo razredniki primarno uporabili za pregled načrtovanih dejavnosti, ocenjevanj znanja, izostankov in reševanje sprotnih težav, hkrati pa je služila tudi dodatnemu pogovoru o perečih temah, ki tarejo mladostnike. Na njih smo se pogovarjali o drogah, depresiji in anksioznosti, pravilnem razporejanju učnih obveznosti kot tudi o onesnaževanju, hrani in nakupu oblačil. Nekatere so izvedli razredniki, druge pa v sklopu raznih predavanj tudi drugi predavatelji. Na žalost ur zdravstveno vzgojne vsebine, ki so bile namenjene dijakom 1., 2., 3. in 4. letnika programa zdravstvena nega zaradi dolgotrajne bolniške odsotnosti predavateljice iz Zdravstvenega doma Zagorje nismo mogli izvesti v tem šolskem letu, bodo pa izvedene v prihodnjem. Predlagana je bila izmenjava izkušenj in primerov dobre prakse, ki pa še ni v polni meri zaživela. Na spletni aplikaciji Teams pa lahko najdemo že nekaj uspešnih primerov, ki so jih razredniki opremili še s power point predstavitvijo in dodatnimi navodili. Vedno pa se zainteresirani lahko osebno obrnejo na avtorja delavnice. Omenim naj samo nekaj primerov:

* ozaveščanje dijakov o odpadni hrani ob mednarodnem dnevu ozaveščanja o izgubah hrane in odpadni hrani​ (29. 9. 2022)
* ozaveščanje dijakov pomenu vloge znanosti pri zagotavljanju in vzdrževanju miru in razvoja (10.11. – Svetovni dan znanosti za mir in razvoj)
* ozaveščanje dijakov o količini odpadnega tekstila (10.-27. november – Evropski teden zmanjševanja odpadkov - trajnostni tekstil, tekstilni odpadki so iz mode)
* ozaveščanje dijakov o vplivu količine in kakovosti spanja na splošno zdravje in dobro počutje (17.3. – svetovni dan spanja) in predstavitev aplikacije Spalko, ki so jo razvili učitelji in dijaki STPŠ Trbovlje in SŠ Zagorje. Aplikacija Spalko pomaga spremljati spalne navade

Kot zadnjo področje pa smo želeli optimizirati spletno stran SŠ Zagorje. S pomočjo skrbnika informacijske tehnologije smo izvedli sistematično posodobitev že obstoječih rubrik in uvedli nekaj novosti. Tako ostaja naša spletna stran na voljo vsem, ki iščejo ažurne podatke o šoli, izobraževalnih programih in mednarodnih ali nacionalnih projektih. Je glavni informacijski portal za dijake kot tudi profesorje. Zainteresirana javnost pa si lahko ogleda tudi različne izvode spletnega časopisa Prelom. Ker je pot za izboljšave vedno odprta, pa v prihodnosti načrtujemo tudi temeljito prenovo spletne strani, tako da bo uporabnik res samo en klik oddaljen od želene informacije.

**PREDLOGI KOMISIJE ZA KAKOVOST ZA ŠOLSKO LET0 2023/2024**

V šolskem letu 2023/2024 bomo nadaljevali z aktivnostmi na področju izboljšanja medsebojnih odnosov, za katere je odgovoren vsak izmed nas. Krepili bomo vlogo razrednika kot veznega člena med dijaki, učiteljskim zborom in ostalimi zaposlenimi na šoli. Hkrati pa se kot tesno povezana skupnost s skupnimi močmi soočili z vsakdanjimi radostnimi in tegobami. Naš načrt je tudi spodbujanje učiteljev za izvedbo tematsko naravnanih razrednih ur, številnih delavnic z domačimi in zunanjimi izvajalci in izmenjavo izkušenj ter primerov dobre prakse

Predlagali bomo tudi dodatna izobraževanja za učitelji, ne samo na posameznikovem strokovnem področju, ampak tudi na vseh drugih področjih, ki so aktualna za uspešno vzgojo in izobraževanje mladostnikov kot tudi za učiteljevo osebnostno rast. Posebno pozornost bomo posvetili umetni inteligenci, ki postaja dijakom vedno bolj dostopna in poznana. Naloga nas učiteljev pa je, da se izobrazimo tudi na tem področju, hkrati pa dijake opolnomočimo s takšnim znanjem, da bodo znali kritično presoditi uporabnost materiala, ki jim ga je pripravila umetna inteligenca.

Komisija za kakovost bo tudi v naslednjem šolskem letu bedela nad kakovostnim vzgojno-izobraževalnim delom na Srednji šoli Zagorje.

Zagorje ob Savi, 1.7.2023 Nataša Stražišnik,

 predsednica Komisije za kakovost